**Nummer:** 2226

**Titel:** Transport af levende dyr

**Kort titel:** Tr. levende dyr

**Status:** GOD

**Godkendelsesperiode:** 02-06-2009 og fremefter

**Beskrivelse af jobområdet**

**Definition af jobområdet**

Inden for dyretransportområdet udføres transport af dyr i dertil indrettede - og særligt godkendte køretøjer. Dyretransport omfatter transport af levende hvirveldyr. I forbindelse med transport af dyr er det medarbejderens opgave at håndtere dyrene korrekt efter gældende regler både ved afhentning, under selve transporten og ved aflæsning. Medarbejderen udfører transportopgaven under hensyn til dyrefysiologi, vandings- og fodringsbehov, dyrs adfærd og **stresspåvirkninger.** Medarbejderen yder den nødvendige indsat, hvis der sker uheld – eller dyr bliver syge før eller under transporten. I tilfælde af eventuelt skadede dyr er det medarbejderens opgave at kontakte modtageren/slagteriet/veterinære myndigheder for hjælp til aflivning.

Medarbejderen kommer dagligt i kontakt med mange typer bakterier og virus, og har i den anledning til stadighed opmærksomheden rettet imod en høj grad af personlig hygiejne. Medarbejderen er hele tiden opmærksom på, at der er risiko for at blive smittebærer og dermed medvirke til at overføre sygdomme til både dyr og/eller mennesker. Der er derfor flere vigtige opgaver for at hindre dette, - det være sig at rengøre fodbeklædning samt rengøre og desinficere køretøj og udstyr mm. Medarbejderen anvender overtræksdragt, gummistøvler, vandtætte handsker, øjenværn og evt. maske i forbindelse med arbejdet med desinfektion af køretøjet.

Medarbejderen skal i sit daglige arbejde forholde sig aktivt til at mindske arbejds- og belastningsskader, og styrke egen sundhed på baggrund af sin viden om ergonomi, hvordan fysiske og psykiske belastningsfaktorer kan påvirke det enkelte menneske, og hvordan adfærd og holdninger kan påvirke arbejdslivet.

Medarbejderen skal på strækninger af længere varighed, sikre sig mod overfald ved at vælge hensigtsmæssige overnatningssteder og ved en sikkerhedsbevidst adfærd.

Medarbejderen er i sit daglige virke desuden bevidst om de sikkerhedskrav, som er en følge af den intensiverede kamp mod terrorisme, kriminalitet og menneskesmugling.

Jobområdet omfatter følgende brancheområder:

- Dyretransport med kvæg.

- Dyretransport med svin.

- Dyretransport med heste.

- Dyretransport med geder/får.

- Dyretransport med fjerkræ.

- Dyretransport med fisk.

- Dyretransport med andre dyr.

- Dyretransport med vilde dyr.

Inden for alle disse brancheområder udføres såvel national som international dyretransport.

Dyretransport udføres for fremmed regning (vognmandskørsel) eller egen regning (firmakørsel).

Der skønnes at være beskæftiget ca. 5.000 inden for jobområdet.

**Typiske arbejdspladser inden for jobområdet**

Virksomhederne inden for jobområdet spænder fra store internationale virksomheder til mellemstore og små nationale vognmandsvirksomheder.

På de typiske arbejdspladser inden for jobområdet beskæftiger medarbejderne sig normalt med transport af en bestemt dyreart. Dette kan eksempelvis være kvæg, svin eller fjerkræ osv. Det er relativt sjældent, at dyretransportchauffører udfører transporter med flere skiftende dyrearter, hvilket skyldes, at køretøjerne normalt er opbygget og indrettet til den enkelte dyreart, dyrets størrelse og - i øvrigt særlige karakteristika.

De typiske arbejdspladser inden for jobområdet er chaufførarbejdspladser, hvor der primært udføres operative opgaver. På arbejdspladsen er der i almindelighed også ledsagere, som følger med under en given transport sammen med dyretransportchaufføren, personale på samlesteder samt administrative medarbejdere med opgaver specifikt inden for ordremodtagelse og planlægning, mellemledere som varetager kørselsforvaltning, disponenter samt selvstændige vognmænd.

Inden for jobområdet anvendes forskellige typer af køretøjer til de forskellige opgaver.

Der anvendes køretøjer af typerne trækker/trailer, forvogn/anhænger. Praktisk talt alle dyretransportkøretøjer er specialbyggede og svarende til dyreartens behov og fysiske karakteristika. Dette betyder, at køretøjerne er indrettet og særligt godkendt jf. de lovpligtige arealkrav for den enkelte dyreart, bestemmelser for læssetæthed, ventilation, vand/fordring og strøelse. Derfor kan køretøjerne være udstyret med ladfaciliteter, som varierer mellem kvægtransporter i almindelig ladopbygning (et dæk) til 3 - 4 etagers opbygninger (flere dæk) for små dyrearter/mindre svin.

**Medarbejderne på arbejdspladserne inden for jobområdet**

De fleste medarbejdere har opnået kompetencen gennem en kombination af virksomhedsoplæring og deltagelse på kurser. Mange har AMU´s grunduddannelse for godschauffører som baggrund. Ca. en tredjedel har en faglært uddannelse inden for et andet fag, og ca. 5 % har en faglært uddannelse som chauffør. En væsentlig del af medarbejderne har en erhvervsmæssig baggrund i landbrugssektoren og slagterier.

Dyretransportchauffører skal være i besiddelse af gyldigt kørekort til kat. B (personbil under 3.500 kg), kat. C (lastbil over 3.500 kg) og typisk også kat. E (påhængskøretøj over 750 kg). Dyretransportchauffører har erhvervet kompetencebevis til dyretransport af én eller flere dyrearter jf. Justitsministeriets bestemmelser.

Der er myndighedskrav knyttet til at føre lastbil og lastbil med påhængskøretøj for så vidt angår kørekort, fastsat af Justitsministeriet.

Færdselsstyrelsen har endvidere fastsat krav om en grundlæggende kvalifikationsuddannelse i forbindelse med førstegangserhvervelse af kørekort til køretøjer over 3.500 kg, for unge under 21 år er der endvidere fastsat særlige myndighedskrav til at føre køretøjer over 3.500 kg, og der er som udgangspunkt fastsat krav for alle førere af køretøjer over 3.500 kg om efteruddannelse.

Færdselsstyrelsen fastsætter krav til personer, der ønsker tilladelse til at drive vognmandsvirksomhed.

Der er fastsat myndighedskrav af Justitsministeriet gennem lovgivning om beskyttelse af dyr, transport af dyr og uddannelse af personel, som udfører transport og/eller ledsager dyr under transport.

Fødevarestyrelsen har fastsat regler for udstedelse af kompetencebeviser til dyretransportchauffører samt tildeling af vognmandstilladelser til korte eller lange transporter af dyr.

Når en dyretransportchauffør foretager et jobskifte, sker det meget ofte inden for jobområdet. I nogle tilfælde skiftes dog til et job som chauffør inden for godstransport.

Enkelte dyretransportchauffører ansættes som mellemledere med funktion som kørselsledere eller disponenter.

Mellemledere - fx kørselsforvaltere - bliver ofte rekrutteret blandt de dyretransportchauffører, der har erhvervet sig teoretiske kvalifikationer eller blandt de administrative medarbejdere.

De fleste medarbejdere, der søger eller som allerede har beskæftigelse inden for jobområdet, har generelle og personlige kompetencer, specifikt læse-, skrive-, regne- og IT-kompetencer, således at de kan anvende og varetage registrerings-, kontrol- og planlægnings- og beregningsopgaver. Inden for jobområdet kan visse af de operative medarbejdere have problemer med de grundlæggende almene færdigheder, såsom at læse, skrive og regne. Det samme gælder problemer med de almene og faglige IT-kvalifikationer. Medarbejdere i virksomheder, der udfører internationale dyretransporter, har behov for fremmedsprogsfærdigheder herunder tysk og engelsk.

De typiske operative medarbejdere inden for dyretransportområdet er mænd. Generelt tiltrækker brancheområdet meget erfarne chauffører, hvorfor dyretransportchauffører generelt har en højere gennemsnitsalder end chauffører hos andre sammenlignelige brancheområder. Meget få medarbejdere er kvinder, flygtninge eller indvandrere.

**Arbejdsorganisering på arbejdspladserne inden for jobområdet**

Dyretransportchauffører arbejder enten alene eller ved grænseoverskridende transporter ofte med en makker (ledsager). Dyretransportchaufføren har hyppig kontakt med personalegrupper på landbrugsejendomme, samlepladser, godkendte kontrolsteder og slagterier. Dette omfatter personale, som passer dyrene, administrative medarbejdere, dyrlæger og veterinære embedsmænd. Arbejdstiderne er vekslende og med meget store krav til fleksibilitet.

Mange dyretransportchauffører skal kunne klare at tilpasse løsningen af transportopgaven til uforudsete situationer, således at dyrene ikke lider overlast, og således at gældende regler for transporttider (dyrenes) og køre- og hviletider overholdes.

**Beskrivelse af de tilhørende arbejdsmarkedsrelevante kompetencer**

**Eftersyn og vedligehold af transportmateriel samt udførelse af rationel, defensiv, sikker og økonomisk kørsel**

**Kort beskrivelse af kompetencen og dens anvendelse i jobområdet**

Medarbejderen kan efterse hæve- og sænkeanordninger på ladopbygninger med flere etager. Dyretransportchaufføren skal sikre, at dyrenes drikkenipler fungerer, at ventilation og temperaturregulering overholder gældende standarder. Dyretransportchauffører skal efter hver enkelt transport foretage rengøring og desinfektion af hele køretøjet efter fastsatte standarder.

Medarbejderen kan foretage den vedligeholdelse, som transportmateriellets manual, virksomhedens politik og de til enhver tid gældende myndighedskrav for området foreskriver, Medarbejderen kan vurdere, hvornår der skal rekvireres reparation af materiel.

Medarbejderen kan udføre ruteplanlægning, således at dyretransporten lever op til alle til enhver tid gældende regler inden for dyrevelfærd, køre- og hviletider, arbejdstidsregler, færdselsregler mv. Og således, at kravet om en rationel transport i for hold ovenstående regler og retningslinjer kan gennemføres.

Medarbejderen kan udføre defensiv og hensynsfuld kørsel, således at dyr ikke stresses eller lider unødig overlast under transporten. Medarbejderen kan forholde sig aktivt til at mindske arbejds- og belastningsskader, og styrke egen sundhed på baggrund af sin viden om ergonomi, hvordan fysiske og psykiske belastningsfaktorer kan påvirke det enkelte menneske, og hvordan adfærd og holdninger kan påvirke arbejdslivet.

Medarbejderen kan udføre sikker, risikobevidst og uheldsforebyggende kørestil med sikkerhed for de dyr, der transporteres samt materiel og øvrige trafikanter. Medarbejderen har en grundlæggende forståelse for elementær sikkerhed på arbejdspladsen, så vedkommende kan anvende sin viden ved løsning af opgaver, som indebærer sikkerhedsmæssige risici.

Medarbejderen kan med køreteknisk indsigt udføre transporter energi- og miljørigtigt, således at miljøet belastes mindst muligt af transporten, samt at de økonomiske omkostninger ved transporten holdes inden for den ramme, der er nødvendig.

Medarbejderen har gode læse- og regnefærdigheder og grundlæggende kendskab til IT, således at manualer, regler og dokumenter, der findes anvendelse for inden for dyretransport, kan håndteres. Medarbejderen kan navigere inden for den elektroniske teknologi for at holde sig opdateret inden for ofte skiftende regler. Endvidere er der behov for IT-færdigheder i forbindelse med udfyldelse af dokumenter, der knytter sig til dyretransport.

I mange tilfælde forudsættes det, at medarbejderen kan læse og for forstå dokumenter på engelsk eller tysk.

**Teknologi og arbejdsorganisering**

Teknologien, som anvendes i forbindelse med håndtering af dyr, er i konstant udvikling, herunder udstyr til hjælp for af- og pålæsning af dyr, ruteplanlægning, aflæsning af driftsregnskab mm. Værktøjerne, der står til rådighed for dyretransportchaufføren, strækker sig fra opslag i håndbøger over anvendelse af IT-databaser til søgning på Internettet.

Dyretransport udføres af faglærte - og ufaglærte chauffører og ledsagere. Det er stadig alene dyretransportchaufførens ansvar, at håndteringen bliver udført korrekt og sikkert.

Dyretransport udføres for fremmed regning (vognmandskørsel), eller egen regning (firmakørsel).

De fleste medarbejdere er specialiserede inden for én type dyretransport. De køretøjer, der anvendes, er bygget og udstyret specielt til de forskellige arbejdsopgaver.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Dyretransportchauffører skal være i besiddelse af gyldigt kørekort til kat. B (personbil under 3.500 kg), kat. C (lastbil over 3.500 kg) og typisk også kat. E (påhængskøretøj over 750 kg). Dyretransportchauffører har erhvervet kompetencebevis til dyretransport af én eller flere dyrearter jf. Justitsministeriets bestemmelser.

**Kompetencens udbredelse på arbejdspladser i jobområdet**

Kompetencen skal beherskes af alle operative medarbejdere inden for jobområdet.

**Beskrivelse af de tilhørende arbejdsmarkedsrelevante kompetencer**

**Håndtering af dyr**

**Kort beskrivelse af kompetencen og dens anvendelse i jobområdet**

Medarbejderen kan håndtere dyrene efter lovgivningens forskrifter. Dette vil sige:

Uden at slå eller sparke dyrene eller udsætte særligt følsomme dele af dyrenes krop for trykpåvirkning. Uden at holde dyrene løftet ved hjælp af mekaniske midler eller løfte og trække dyrene ved hoved, ører, horn, ben, hale eller pels eller i øvrigt håndtere dem på en sådan måde, at de påføres unødig smerte eller lidelse. I visse tilfælde må medarbejderen dog gerne lede eller føre et dyr ved pålagt grime, halsrem eller lignende. Under håndteringen af dyrene ved af- og pålæsning driver medarbejderen dyrene roligt frem uden at hindre deres fremdrift.

Medarbejderen kan udføre sikker, hensigtsmæssig og korrekt håndtering af dyr. Den rigtige håndtering af dyrene sammenholdt med hensynsfuld transport giver kød af høj kvalitet, hvilket medfører, at leverandøren ikke rammes af økonomiske tab.

Medarbejderen kan vurdere dyrenes transportegnethed, idet det er et krav i forhold til dyrenes velfærd. Transportegnethed er i fokus hos transportvirksomheden, den enkelte dyretransportchauffør og hos landmanden, som videregiver dyrene til transport. Der transporteres udelukkende dyr, der er egnet til den påtænkte transport. Forholdene for transporten skal sikre, at dyret ikke kommer til skade eller påføres unødig lidelse.

Det er dyretransportchaufføren og ikke ejeren af dyret, som afgør om et dyr kan transporteres eller ikke. Dyretransportchaufføren kan vurdere, hvornår det er nødvendigt at tilkalde dyrlæge. Det er dyretransportchaufføren, der er ansvarlig for dyrene fra det tidspunkt pålæsningen påbegyndes og til det sidste dyr er aflæsset og installeret på bestemmelsesstedet.

Generelt kan dyretransportchauffører:

- Foretage korrekt lastfordeling af dyrene på lastbilen og anvende evt. skillerum.

- Foretage sikker af- og pålæsning af dyr med anvendelse af forskellige og til lejligheden passende typer af hjælpeudstyr.

- Anvende modtagestedernes typiske faciliteter, såvel tekniske som sikkerhedsmæssige, udføre levering og aflæsning under iagttagelse af højeste grad af sikkerhed, såvel den personlige som den generelle.

- Indstille og kontrollere temperaturen på ladet.

- Under transporten løbende kontrollere dyrenes tilstand.

Kompetencen til at foretage håndtering af dyr opnås gennem en kombination af kompetencegivende uddannelse og virksomhedsoplæring.

**Teknologi og arbejdsorganisering**

Af- og pålæsningen af dyrene gennemføres via læsseramper, der skal overholde visse standarder med hensyn til hældningsgrader, og som skal have et skridsikker underlagt både af hensyn til dyrenes fremfærd og dyretransportchaufførens sikkerhed.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Dyretransportchauffører har erhvervet kompetencebevis til dyretransport af én eller flere dyrearter jf. Justitsministeriets bestemmelser.

**Kompetencens udbredelse på arbejdspladser i jobområdet**

Alle operative medarbejdere inden for jobområdet skal beherske denne kompetence.

**Beskrivelse af de tilhørende arbejdsmarkedsrelevante kompetencer**

**Kendskab til dyretransportområdets konkurrenceforhold, organisering og økonomi**

**Kort beskrivelse af kompetencen og dens anvendelse i jobområdet**

Medarbejderen har forståelse for de økonomiske sammenhænge i en dyretransportvirksomhed, herunder især hvordan den enkelte transportydelse påvirker den samlede økonomi i virksomheden. Den enkelte medarbejder er bevidst om de økonomiske konsekvenser af sit ansvar i den samlede logistikkæde. Medarbejderen har grundlæggende kendskab til driftsøkonomiske principper, fx faste og variable omkostninger. Medarbejderen har indsigt i dyretransportområdets konkurrenceforhold og organisering.

**Teknologi og arbejdsorganisering**

I mange virksomheder er der i lastbilen mulighed for aflæsning af drifts- og vedligeholdelsesomkostninger mv. Dette stiller krav til medarbejderens IT-kvalifikationer.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Alle medarbejdere skal besidde disse kompetencer.

**Beskrivelse af de tilhørende arbejdsmarkedsrelevante kompetencer**

**Levering af kvalitet og service inden for dyretransportområdet**

**Kort beskrivelse af kompetencen og dens anvendelse i jobområdet**

Medarbejderen besidder nødvendig samarbejdsevne, sproglige og kommunikative kompetencer, der bidrager til god kundeservice i henhold til virksomhedens kvalitetsprofil. Medarbejderen ved, hvordan man afværger konflikter.

Medarbejderen kan håndtere forskellige dyrearter på grundlag af kendskab til de enkelte dyrearters særlige karakteristika og dermed sikre kvalitet af det, der leveres til kunden.

Medarbejderen har kendskab til fremmede kulturer og sprog, og kan anvende denne viden i forbindelse med udførelse af internationale dyretransporter.

**Teknologi og arbejdsorganisering**

Mange dyretransportchauffører har kundekontakt på slagterier og i forhold til leverandører samt veterinært personale. Dyretransportchauffører fungerer derfor som virksomhedens ansigt udadtil.

Derfor er kundeservice, samarbejds- og kommunikationsevne, samt personlig fremtræden, meget væsentlige.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

I virksomheder inden for dyretransport vinder kvalitetsstyringssystemer større og større indpas, især på mellemstore - og store virksomheder. Kvalitet i udførelsen af arbejdet og kundeservice er af afgørende betydning for virksomheder inden for området.

**Beskrivelse af de tilhørende arbejdsmarkedsrelevante kompetencer**

**Planlægning og gennemførelse af transporter**

**Kort beskrivelse af kompetencen og dens anvendelse i jobområdet**

Medarbejderen kan planlægge og gennemføre dyretransporter lokalt, nationalt og internationalt.

Medarbejderen har en grundlæggende læsekompetence. Stadig flere medarbejdere skal kunne anvende IT-baseret kommunikationsudstyr og PC. Medarbejderen kan anvende sit kendskab til logistik og forsyningskæder ved planlægning og gennemførelse af sine arbejdsopgaver.

Medarbejderen kan håndtere alle dokumenter under en dyretransport og tillige føre logbog efter de af de veterinære myndigheder angivne anvisninger. Logbogen skal beskrive hele transporten fra afgangsstedet og indtil bestemmelsesstedet. Hvis bestemmelsesstedet ligger i et land uden for EU, skal logbogen altså dække hele transporten og ikke kun indtil det sted, hvor transporten forlader EU (udgangsstedet). Baggrunden er, at det er vigtigt, at transportvirksomhederne i forbindelse med planlægningen af transporten gennemtænker hele transportforløbet frem til bestemmelsesstedet, så det sikres, at transporten kan gennemføres til bestemmelsesstedet uden forsinkelser, og at dyrenes velbefindende ikke bringes i fare som følge af dårlig koordination af transportens forskellige dele.

Dyretransportchaufføren gennemfører transporter efter flg. logistikforløb:

Før transporten:

- Foretage sikkerhedscheck på køretøjet og dets udstyr (herunder ladsystemerne).

- Kontrollere, at dyrene er mærket, som de skal være.

Ved pålæsning:

- Udføre lastning af dyrene og overvåge og kontrollere, at dyrene er transportegnede.

- Sikre, at det rigtige antal dyr lastes i hvert skillerum.

- Sikre, at lastvægten fordeles rigtigt.

- Vurdere den samlede lastvægt, således at lastvægten ikke overskrides.

Under transporten:

- Mindst hver anden time kontrollere, at dyrene har det godt, og at intet uforudset er indtruffet.

- Notere tidspunkter for tilsyn, vanding, fodring, hvile og andet i logbogen.

- Betjene diagramark/kontrolapparat for køre- og hviletid.

Ved aflæsning:

- Kontrollere dyrenes tilstand.

- Videregive oplysninger om dyrene til det modtagende personale.

- Sikre, at dyrene modtages forskriftsmæssigt.

**Teknologi og arbejdsorganisering**

Teknologien, som anvendes til at beherske kompetencen med, strækker sig fra færdighed i at slå op i manualer, håndbøger, kortbøger over at kunne foretage en rationel ruteplanlægning og logbogsføring til at kunne anvende PC-baserede ruteplanlægningsværktøjer samt navigationsudstyr.

De operative medarbejdere skal være i besiddelse af denne kompetence på grundlæggende niveau, men flere og flere skal fx kunne anvende navigationsudstyr og satellitkommunikation.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Alle operative medarbejdere inden for jobområdet skal beherske denne kompetence. De fleste administrative medarbejdere, alle mellemledere og selvstændige skal beherske denne kompetence.

**Aktuelt tilkoblede mål**

Niveau kan angives ved enkeltfag.

| **Nummer, niveau og titel** | **EUU** | **Varighed****i dage** |  | **Tilknyttet i perioden** |
| --- | --- | --- | --- | --- |
| 40041 | Den personlige uddannelses- og jobplan | AA | 2,0 |  | 09-09-2014 og fremefter |
| 40137 | Fagunderstøttende dansk som andetsprog for F/I | AP | 10,0 |  | 01-01-2010 og fremefter |
| 40390 | Psykisk arbejdsmiljø i faglærte og ufaglærte job | AD | 2,0 |  | 01-07-2013 til 30-09-2015 |
| 40391 | Arbejdsmiljø inden for faglærte og ufaglærte job | AD | 2,0 |  | 01-07-2013 til 30-09-2015 |
| 40392 | Ergonomi inden for faglærte og ufaglærte job | AD | 2,0 |  | 01-07-2013 og fremefter |
| 40503 | Praktikvejlederens kommunikation med elev/lærling | AD | 2,0 |  | 01-07-2013 og fremefter |
| 40532 | Introduktion til arbejdsmarkedsuddannelserne (F/I) | AP | 3,0 |  | 01-07-2013 og fremefter |
| 40533 | Introduktion til et brancheområde (F/I) | AP | 40,0 |  | 01-07-2013 og fremefter |
| 40534 | Arbejdsmarked, it og jobsøgning (F/I) | AP | 40,0 |  | 01-07-2013 og fremefter |
| 40535 | Introduktion til det danske arbejdsmarked (F/I) | AP | 3,0 |  | 01-07-2013 og fremefter |
| 43343 | Praktik for F/I | AP | 48,0 |  | 01-01-2010 og fremefter |
| 44978 | Jobrelateret fremmedsprog med nuanceret ordforråd | AD | 5,0 |  | 01-07-2013 og fremefter |
| 44979 | Jobrelateret fremmedsprog med basalt ordforråd | AD | 5,0 |  | 01-07-2013 og fremefter |
| 45215 | Grundlæggende faglig regning | AP | 2,0 |  | 09-01-2015 og fremefter |
| 45347 | Grundlæggende faglig matematik | AP | 3,0 |  | 09-01-2015 og fremefter |
| 45511 | Faglig læsning | AP | 2,0 |  | 09-01-2015 og fremefter |
| 45536 | Faglig skrivning | AP | 3,0 |  | 09-01-2015 og fremefter |
| 45545 | Dansk som andetsprog for F/I, basis | AP | 40,0 |  | 09-01-2015 og fremefter |
| 45567 | Dansk som andetsprog for F/I, alment niveau | AP | 40,0 |  | 09-01-2015 og fremefter |
| 45569 | Dansk som andetsprog for F/I, udvidet niveau | AP | 40,0 |  | 09-01-2015 og fremefter |
| 45571 | Fagunderstøttende dansk som andetsprog for F/I | AP | 10,0 |  | 09-01-2015 og fremefter |
| 45572 | Dansk som andetsprog for F/I, basis | AP | 40,0 |  | 01-01-2010 og fremefter |
| 45573 | Dansk som andetsprog for F/I, alment niveau | AP | 40,0 |  | 01-01-2010 og fremefter |
| 45574 | Dansk som andetsprog for F/I, udvidet niveau | AP | 40,0 |  | 01-01-2010 og fremefter |
| 45867 | Dyretransport - håndtering på samlesteder | AK | 3,0 |  | 01-01-2010 og fremefter |
| 45868 | Dyretransport - kompetencebevis | AK | 2,0 |  | 01-01-2010 og fremefter |
| 45917 | Praktikvejledning af eud-elever/lærlinge | AF | 1,0 |  | 01-07-2013 og fremefter |
| 47668 | Grundlæggende faglig regning | AP | 2,0 |  | 01-07-2013 og fremefter |
| 47669 | Grundlæggende faglig matematik | AP | 3,0 |  | 01-07-2013 og fremefter |
| 47670 | Faglig læsning | AP | 2,0 |  | 01-07-2013 og fremefter |
| 47671 | Faglig skrivning | AP | 3,0 |  | 01-07-2013 og fremefter |
| 47848 | EU-Efteruddannelse for godschauffører - oblig. del | AK | 3,0 |  | 03-02-2014 og fremefter |
| 47852 | EU-Efteruddannelse for dyretransportchauffører | AK | 5,0 |  | 24-01-2014 og fremefter |
| 48012 | Instruktører og elever i praktikcentret | AP | 2,0 |  | 18-12-2014 og fremefter |
| 48013 | Mål og læring i praktikcentret | AP | 2,0 |  | 18-12-2014 og fremefter |
| 48049 | Arbejdsmiljø 1 i faglærte og ufaglærte job | AD | 2,0 |  | 20-04-2015 og fremefter |
| 48050 | Arbejdsmiljø 2 i faglærte og ufaglærte job | AD | 2,0 |  | 20-04-2015 og fremefter |